Utkast 19.04.13

Bemanningsplan for Institutt for helse og samfunn 2013-2015

Helsam skal være et synlig og grensesprengende fagmiljø som driver forskning og utdanning på høyt internasjonalt nivå, av betydning for helse og samfunn, lokalt og globalt. En strategisk plan fram mot 2020, samt en årsplan for 2013-2015, ble utarbeidet for Helsam i 2012. Innen utgangen av 2020 vil 17 av de faste vitenskapelige gå for aldersgrensen. En strategisk og tverrfaglig relevant rekruttering må utøves på instituttnivå.  Vi skal ha faglig bredde og nyskapning, men ikke nødvendigvis samme bredde og spissing som vi har i dag. Omstilling er krevende og vi må sikre enighet om prioriteringer på tvers i organisasjonen. Instituttet besluttet å utvikle en bemanningsplan hvor prinsipper relatert til rekruttering anføres. Dette gjelder prosess rundt kartlegging av behov og kompetanse, utlysning, intervju og ansettelse. 
Behov og kompetanse
Helsam har ansvar for åtte utdanningsprogrammer og for profesjonsstudiet i medisin, med til sammen vel 2000 studenter. I tillegg har vi over 175 PhD studenter. Undervisingsbelastning er ulik mellom våre seks avdelinger. Undervisningskapasiteten er også skjevt fordelt. Dagens undervisningsregnskap er ikke komplett, og spesielt Allmennmedisin har mer undervisning enn det som avspeiles i det offisielle regnskapet fra fakultetet. Antall og prosent av de vitenskaplig som går for aldersgrensen varierer mellom avdelingene. I Avdeling for samfunnsmedisin vil over 50 % av dagens ansatte gå for aldersgrense innen 2020. Dette vil ha meget stor påvirkningskraft i denne avdelingen som dermed blir meget sårbar.  Det er nødvendig at instituttet til enhver tid tilstreber en god balanse mellom medisinsk helsefaglig og disiplinær bakgrunn blant sine vitenskaplige ansatte. 

Satsingsområder 2013-15
I langtidsbudsjettet er det lagt inn 17 ansettelser fram til 2017. I budsjettet er disse fordelt slik at det blir tilsatt 2 professorer og 1 førsteamanuensis i 2013, 2 professorer og 3 førsteamanuenser i 2014, 2 professorer og 2 førsteamanuenser i 2015, og 2 professorer og 3 førsteamanuenser i 2016. Det er også budsjettert med en basisfinansiert Professor II stilling i 2016.
Det er nødvendig at det lages en helhetlig plan for hvilken kompetanse og kvalifikasjoner instituttet strategisk ønsker å rekruttere. Vi kan ikke her bare bestemme søyler, eks. helseøkonomi, vi må gå videre og spesifisere hvordan denne personen skal komplementere de helseøkonomene Heled har og hvilke spesifikke kunnskaper, ferdigheter vedkommende bør besitte. Det samme gjelder hvis vedkommende skal ha en spesielle medisinsk spesialitet, eks. en allmennmedisiner med følgende forskningsprofil og ledsagende spesifikke metodiske ferdigheter. Instituttet skal strategisk etterspørre, søkeren skal tilby, ikke omvendt. 

Strategisk kompetansekartlegging innen hver avdeling er et ledd i strategisk planlegging. En samlet oversikt over avdelingenes behov og nåværende kompetanse gir dermed en oversikt over hva instituttet har og hvor vi ser våre samlede behov. Dette vil også avdekke de strategiske satsningsområdene som må vurderes. Det vil også være nødvendig å se på eksterne ressurser siden verken den enkelte avdeling eller instituttet kan forventes å dekke alle relevante områder internt. 

For hver enkelt stilling skal den enkelte avdelingen utvikle et kort, en side, problemnotat hvor argumentasjon for kompetanse og kvalifikasjon for stillingen framkommer. Det forutsettes at det har vært bred deltagelse internt på avdelingene i strategi- og kompetansekartleggingsprosessen. Disse problemnotatene vil så bli diskutert i avdelingsledergruppen hvor synergier og tverrfaglig potensial analyseres. En oversikt med samling av kompetanse- og kvalifikasjonskrav for de neste 10-14 stillingene utarbeides. 

I samarbeid med instituttrådet vil denne oversikten bredt diskuteres, og stillinger samt satsningsområder prioriteres og anbefales. 

Utlysningstekst
Utlysningsteksten er å betrakte som et strategisk dokument, og skal diskuteres i avdelingsledergruppen. Innholdet i teksten legger viktige føringer for innhold i hver enkelt stilling. Instituttet kan komme til å se annerledes ut i fremtiden. Vi må bygge inn en fleksibilitet. Derfor er det viktig å få med en rekke viktige momenter som vi per i dag ikke har mulighet å få med i arbeidskontrakten slik at utlysningsteksten må utformes med fokus på følgende:

· Det unike samfunnsansvaret instituttet har 
· Det må tydelig komme frem at man ansettes på instituttet og at stilling forankres i en avdeling
· Undervisningsplikt legges på instituttet
· Det forventes høy kvalitet på undervisning og formidling 
· Det forventes interesse for og evne til å inspirere og veilede studenter
· Det forventes høy kvalitet av forskning og herunder innhenting av ekstern midler/prosjekt
· Det forventes publisering i fagfellevurderte kanaler (fortrinnsvis) internasjonale
· Det forventes en tydelig faglig utvikling de siste fem år
· Det forventes kreativt og originalt faglig arbeid
· Det forventes en forsknings- og utviklingsplan 
· Det forventes aktiv deltagelse i miljøet ved avdelingen
· Det forventes en interesse for hele instituttets fagområde og evne til tverrfaglig samarbeid
· Det forventes evne til å utvikle og deltagelse i internasjonale og nasjonale forskningsnettverk

Seleksjonsprosess
Det er ønskelig at ansatte fra to til tre avdelinger deltar i intervjuprosessen ved hver ansettelse. Nyrekruttering skal ivareta strategiske behov for avdelingene og instituttet. Det forutsettes at avdelingene jobber for å finne mulige synergier og samarbeider på tvers om undervisning. Prøveforelesning bør benyttes for å vurdere undervisnings- og formidlings potensial. 
Ansettelse
Enhver vitenskaplig tilsatt forventes å ha en oppdatert treårig forsknings- og utviklingsplan. Denne vil diskuteres med avdelingsleder på de årlige medarbeidersamtalene.  
Professor II stillinger
Disse stillingene, eksternt eller internt finansiert, er viktige for instituttet. Det er ikke å forvente at instituttet til enhver tid i sin vitenskaplig ansatte stab kan dekke opp bredden av de ulike fagfelt. Disse stillingene må brukes strategisk. Det må være klare forventninger til disse ansatte også. En treårig forsknings- og utviklingsplan bør foreligge. Videre må det forventes at disse også til enhver tid har ett ekstern finansiert forskningsprosjekt gjennom instituttet.  Instituttet skal anføres som adresse ved publisering av forskningsresultater. 

Initiativ våren 2013
Avdelingene som umiddelbart må styrkes er samfunnsmedisin, allmennmedisin og helseledelse. 
Avdelingsledergruppen og institutt administrasjonen har diskutert de ulike avdelingenes situasjon og besluttet at det skal lyses ut 4 stillinger før sommeren 2013. For alle stillingene vil det anføres at medisinsk profesjonsutdanning foretrekkes.  For de øvrige stillingene i perioden vil overnevnte prosess benyttes.

